

Temeljem članka 7. Zakona o kulturnim vijećima i financiranju javnih potreba u kulturi („Narodne novine“ 83/22) i članka 53. Statuta Grada Donjeg Miholjca („Službeni glasnik Grada Donjeg Miholjca“ broj 1/21. i 9/22.-ispravak), gradonačelnik Grada Donjeg Miholjca raspisuje

**J A V N I P O Z I V**

**za financiranje javnih potreba u kulturi**

**na području Grada Donjeg Miholjca**

**za 2026. godinu**

I.

**I. Predmet Javnog poziva**

Predmet ovoga Javnog poziva je provedba postupka dodjele namjenskih financijskih sredstva za programe i projekte udruga, pravnih i fizičkih osoba u području kulture u okviru sljedećih djelatnosti i područja:

* kulturno-umjetnički amaterizam
* kulturne manifestacije značajne za Grad Donji Miholjac i njegovu kulturnu tradiciju
* jednogodišnji programi u kulturi koji su od interesa za Grad Donji Miholjac
* djelatnost zaštite, očuvanja i održivog upravljanja kulturnom baštinom
* glazbena i glazbeno scenska umjetnost
* međunarodna kulturna suradnja

Cilj i prioritet ovoga Javnog poziva jest poticanje i promicanje kulture i kulturnih djelatnosti koji pridonose ravnomjernom kulturnom razvitku i unapređivanju kulture i kulturnih djelatnosti na području Grada Donjeg Miholjca te utvrđivanje prijedloga javnih potreba u kulturi na području Grada Donjeg Miholjca za 2026. godinu.

**II. Financijska sredstva**

Financijska sredstva za javne potrebe u kulturi koje se financiraju temeljem ovoga Javnog poziva bit će planirana u Proračunu Grada Donjeg Miholjca za 2026. godinu u iznosu od 90.000,00 €.

Najmanji iznos financijskih sredstava koji se može prijaviti i ugovoriti po pojedinom programu/projektu je 150,00 €, a najveći iznos po pojedinom projektu je 12.000,00 €.

**Jedan prijavitelj može podnijeti samo jednu prijavu na ovaj Javni poziv.**

**III. Uvjeti i kriteriji za dodjelu financijskih sredstava**

1. **Uvjeti za podnošenje prijava**

Pravo prijave za dodjelu sredstava imaju ustanove u kulturi, umjetničke organizacije, umjetnici, udruge, druge fizičke i pravne osobe koje provode programe i projekte u području kulture.

Pravo prijave imaju ustanove u kulturi, umjetničke organizacije, udruge i druge pravne osobe (trgovačka društva) koji ispunjavaju sljedeće uvjete:

* da su registrirani kao pravne osobe u odgovarajućem službenom registru, odnosno kao ustrojstveni oblik pravne osobe za obavljanje kulturnih djelatnosti (ogranak, podružnica i slični ustrojstveni oblik udruge, organizacije ili druge pravne osobe) sa svojstvom pravne osobe,
* da se projekt/program provodi na području Grada Donjeg Miholjca ili da projekt/program provodi pravna osoba kojoj je registrirano sjedište na području Grada Donjeg Miholjca,
* da se protiv osobe ovlaštene za zastupanje pravne osobe ne vodi kazneni postupak,
* da uredno ispunjavaju obveze plaćanja poreza i doprinosa te druga davanja prema Državnom proračunu,
* da uredno ispunjavaju obveze iz svih prethodno odobrenih sredstava iz proračuna Grada Donjeg Miholjca
* ukoliko je prijavitelj trgovačko društvo, mora ispunjavati uvjete dodjele potpora male vrijednosti u skladu sa važećim propisima i pravilima o potporama male vrijednosti.

 Pravo prijave imaju umjetnici, obrtnici te druge fizičke osobe koji ispunjavaju sljedeće uvjete:

* da imaju prijavljeno prebivalište odnosno sjedište na području Grada Donjeg Miholjca ili da se projekt/program provodi na području Grada Donjeg Miholjca,
* da se protiv prijavitelja ne vodi kazneni postupak,
* da uredno ispunjavaju obveze plaćanja poreza i doprinosa te druga davanja prema Državnom proračunu,
* da uredno ispunjavaju obveze iz svih prethodno odobrenih iz proračuna Grada Donjeg Miholjca
* da imaju registriran obrt za obavljanje kulturnih djelatnosti u obrtnom registru (obvezno samo za obrtnike),
* ukoliko je prijavitelj obrtnik, mora ispunjavati uvjete dodjele potpora male vrijednosti u skladu sa važećim propisima i pravilima o potporama male vrijednosti.
1. **Kriteriji za dodjelu financijskih sredstava**

U postupku stručnog vrednovanja i ocjenjivanja prijavljenih programa i projekata za dodjelu financijskih sredstava radi utvrđivanja prijedloga programa javnih potreba u kulturi, ocjenjuje se kvaliteta i značenje prijavljenog programa ili projekta, njihova realnost te institucionalna osposobljenost prijavitelja za njihovu provedbu, a osobito:

* Usmjerenost programa/projekta na neposrednu društvenu korist u lokalnoj zajednici (značaj programa/projekta za očuvanje, unaprjeđenje i promoviranje kulture i kulturne baštine odnosno kulturnog identiteta Grada )
* kvaliteta sadržaja, izvornost, jasnoća, cjelovitost, provedivost, kreativnost i inovativnost ponuđenog programa/projekta
* Usklađenost troškova programa/projekta s planiranim aktivnostima
* Stručnost i profesionalno iskustvo nositelja programa
* Jasno definirani korisnici programa
* Iskazana financijska potpora iz drugih izvora te realan plan osiguranja sredstava za provedbu programa/projekta
* Kvaliteta dosadašnje suradnje prijavitelja s Gradom Donjim Miholjcem
* Suradnja s drugim udrugama, ustanovama, fizičkim i pravnim osobama pri provođenju programa/projekata

Za svaki od navedenih kriterija može se ostvariti maksimalno 5 bodova, odnosno ukupno 40 bodova po prijavi.

Da bi prijava, odnosno program ili projekt bio prihvatljiv za financiranje, prijavitelj mora ostvariti minimalno 20 bodova na provedenom vrednovanju prijave.

**IV. Dokumentacija**

Podnositelj prijave na Javni poziv treba dostaviti sljedeću dokumentaciju:

- Prijavni obrazac - Obrazac opisa programa ili projekta s proračunom

- Dokaz o registraciji (Izvadak iz odgovarajućeg registra i Registra neprofitnih organizacija -

 ukoliko je primjenjivo)

- Obrazac izjave o nepostojanju dvostrukog financiranja

- Obrazac izjave o partnerstvu (ako je primjenjivo)

- Privola za prikupljanje i obradu osobnih podataka

- Izjava o korištenim potporama male vrijednosti (obvezno samo za trgovačka društva i obrtnike)

- Uvjerenje nadležnog suda da se ne vodi kazneni postupak protiv podnositelja fizičke osobe, odnosne ovlaštene osobe za zastupanje prijavitelja koja podnosi prijavu, s tim da uvjerenje ne smije biti starije od 6 mjeseci od dana objave javnog poziva (može se dostaviti i naknadno, neposredno prije potpisa ugovora)

- Potvrdu nadležne porezne uprave o nepostojanju duga prema državnom proračunu u izvorniku ili preslici, ne starije od 30 dana od dana objave javnog poziva (može se dostaviti i naknadno, neposredno prije potpisa ugovora)

Propisani obrasci koji se učitavaju u sustav moraju biti potpisani i ovjereni pečatom od strane ovlaštene osobe podnositelja zahtjeva ukoliko je primjenjivo.

Iznimno, davatelj sredstava može tražiti na uvid statut pravne osobe i druge dokaze vezane uz provedbu programa/projekta prijavljenog na Javni poziv.

**V. Način prijave, rokovi i postupak objave rezultata**

 Prijave na ovaj Javni poziv dostavljaju se isključivo u elektroničkom obliku korištenjem elektroničkog sustava prijavljivanja, SOM Natječaj aplikacije.

Kako bi mogao koristiti elektronički sustav prijavljivanja (SOM Natječaj), svaki prijavitelj mora se prethodno registrirati. Registracija novih korisnika vrši se jednokratno.

Pristupanje aplikaciji moguće isključivo s korisničkim imenom i lozinkom.

 Upute za prijavitelje kao i link za prijavu u sustav (<https://som-natjecaj.eu/authentication/login> ) dostupni su na mrežnim stranicama [www.donjimiholjac.hr](http://www.donjimiholjac.hr)

 Postupak je opisan i u Uputama za prijavitelje na Javni poziv za financiranje javnih potreba u kulturi na području Grada Donjeg Miholjca za 2026.godinu.

Rok za podnošenje prijava na ovaj Javni poziv je:

**od 24. rujna 2025.godine do 31. listopada 2025. godine.**

Razmotrit će se samo prijave koji su pravodobno prijavljene te koje u cijelosti zadovoljavaju propisane uvjete Javnog poziva.

 Sva pitanja vezana uz ovaj Javni poziv mogu se postaviti isključivo elektroničkim putem, slanjem upita na adresu elektronske pošte: vesna.milicic@donjimiholjac.hr ili na telefon 031 631 215.

Ovaj Javni poziv se objavljuje na službenoj mrežnoj stranici Grada Donjeg Miholjca, mrežnoj stranici Ureda za udruge Vlade Republike Hrvatske, a obavijest o objavljenom Pozivu u sredstvima javnog priopćavanja.

Nakon stručnog vrednovanja i ocjenjivanja pristiglih prijava na ovaj Javni poziv, Gradonačelnik na prijedlog Povjerenstva donosi Odluku o dodjeli financijskih sredstava (u daljnjem tekstu: Odluka) sukladno ukupno planiranom iznosu sredstava za financiranje javnih potreba u kulturi u proračunu Grada Donjeg Miholjca za 2026.godinu u roku od 90 dana od dana donošenja proračuna Grada Donjeg Miholjca za 2026. godinu.

Odluka se objavljuje na mrežnoj stranici Grada Donjeg Miholjca: [www.donjimiholjac.hr](http://www.donjimiholjac.hr)

Dostava Odluke provodi se javnom objavom na mrežnoj stranici Grada Donjeg Miholjca, a dostava se smatra obavljenom istekom osmog dana od dana objave na mrežnoj stranici Grada.

**Sve nepotpune i nepravovremene prijave kao i prijave koje nisu dostavljene na propisanim obrascima, obrasci rukom pisani, odnosno prijave podnesene protivno uvjetima iz ovoga Javnog poziva neće biti razmatrane.**

**VI. Postupak podnošenja prigovora**

Podnositelj prijave može uložiti prigovor na Odluku u roku od 8 dana od dana dostave Odluke.

O podnesenom prigovoru odlučuje Gradonačelnik u roku od 30 dana od dana podnošenja prigovora.

**VII. Postupak ugovaranja odobrenih sredstava**

S prijaviteljem programa ili projekta, kojemu su odobrena financijska sredstva na temelju Odluke gradonačelnik sklapa se ugovor o financiranju kojim se uređuju međusobna prava i obveze korisnika i Grada Donjeg Miholjca.

**VIII. Način korištenja odobrenih sredstava**

Odobrena sredstva korisnik potpore može koristiti isključivo za provedbu aktivnosti predviđenih u odobrenom programu/projektu.

Iznimno, iz opravdanih razloga i uz posebno obrazloženje, korisnik potpore može odobrena sredstva koristiti i za provedbu drugih aktivnosti iz područja kulture, uz prethodno odobrenje gradonačelnika.

Ukoliko se utvrde razlozi za raskid ugovora o financiranju, korisnik financijskih sredstava u obvezi je isplaćena financijska sredstva vratiti u Gradski proračun sukladno Zakonu o kulturnim vijećima i financiranju javnih potreba u kulturi.

**IX. Način izvještavanja te praćenja korištenja sredstava**

Grad je dužan nadzirati namjensko trošenje sredstava odobrenih ugovorom o financiranju za vrijeme provođenja i/ili nakon završetka programa/projekta te zahtijevati podnošenje izvješća o potrošnji proračunskih sredstava. Grad također ima pravo poduzimati i druge radnje koje omogućuju učinkovit nadzor, uključujući i angažman vanjskih neovisnih stručnjaka.

Korisnik financijskih sredstava dužan je dostaviti Gradu sve potrebne podatke o provođenju programa/projekta na način kako je to predviđeno i na propisanim obrascima uz propisane priloge koji budu navedeni u ugovoru o financiranju.

Provedbu financiranog programa/projekta prati i nadzor nad korištenjem odobrenih sredstava provodi upravni odjel nadležno za poslove kulture temeljem izvješća o provedbi, a po potrebi i neposrednim uvidom u dokumentaciju i djelovanje korisnika.

**X. Postupanje s prijavama nakon provedbe Javnog poziva**

Dokumentacija vezana uz prijavu za financiranje javnih potreba u kulturi bit će odložena i čuvana u skladu s propisima o zaštiti i očuvanju dokumentarnog i arhivskog gradiva te se ne vraća prijaviteljima.

KLASA: 611-02/25-01/3

URBROJ: 2158-5-02-25-1

U Donjem Miholjcu, 16. rujna 2025.

 GRADONAČELNIK:

 Dražen Trcović, dipl.ing.građ.

1. Upravni odjel za komunalne, gospodarske,

društvene djelatnosti i stručne poslove, ovdje

1. Mrežna stranica Grada Donjeg Miholjca
2. Pismohrana